CELEX: 32013R0781
Language: fi
Date: 2013-08-14 00:00:00
Title: Komission täytäntöönpanoasetus (EU) N:o 781/2013, annettu 14 päivänä elokuuta 2013 , täytäntöönpanoasetuksen (EU) N:o 540/2011 muuttamisesta siltä osin kuin on kyse tehoaineen fiproniili hyväksymisedellytyksistä sekä kyseistä tehoainetta sisältävillä kasvinsuojeluaineilla käsiteltyjen siementen käytön ja myynnin kieltämisestä  ETA:n kannalta merkityksellinen teksti

15.8.2013   
            
            
               FI
            
            
               Euroopan unionin virallinen lehti
            
            
               L 219/22
            
         KOMISSION TÄYTÄNTÖÖNPANOASETUS (EU) N:o 781/2013,
   annettu 14 päivänä elokuuta 2013,
   täytäntöönpanoasetuksen (EU) N:o 540/2011 muuttamisesta siltä osin kuin on kyse tehoaineen fiproniili hyväksymisedellytyksistä sekä kyseistä tehoainetta sisältävillä kasvinsuojeluaineilla käsiteltyjen siementen käytön ja myynnin kieltämisestä
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 21 artiklan 3 kohdan ensimmäisen vaihtoehdon, 49 artiklan 2 kohdan sekä 78 artiklan 2 kohdan,
   sekä katsoo seuraavaa:
   
               (1)
            
            
               Fiproniili-tehoaine sisällytettiin kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (2) liitteeseen I komission direktiivillä 2007/52/EY (3).
            
         
               (2)
            
            
               Komission direktiivillä 2010/21/EU (4) muutettiin direktiivin 91/414/ETY liitettä I siltä osin kuin on kyse fiproniiliin liittyvistä erityissäännöksistä.
            
         
               (3)
            
            
               Direktiivin 91/414/ETY liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta 25 päivänä toukokuuta 2011 annetun komission täytäntöönpanoasetuksen (EU) N:o 540/2011 (5) liitteessä olevassa A osassa.
            
         
               (4)
            
            
               Komissio päätti tarkastella uudelleen kyseisen tehoaineen hyväksymistä Italialta saatujen uusien tietojen perusteella, jotka koskevat mehiläisiin kohdistuvia riskejä, jotka aiheutuvat fiproniilia sisältävillä kasvinsuojeluaineilla käsitellyistä peitatuista maissinsiemenistä. Komissio pyysi asetuksen (EY) N:o 1107/2009 21 artiklan 2 kohdan mukaisesti Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, tieteellistä ja teknistä apua näiden uusien tietojen arvioimiseen ja fiproniilin vaikutuksia mehiläisiin koskevan riskinarvioinnin tarkasteluun.
            
         
               (5)
            
            
               Elintarviketurvallisuusviranomainen esitti päätelmänsä fiproniilin riskinarvioinnista mehiläisten suhteen 27 päivänä toukokuuta 2013 (6).
            
         
               (6)
            
            
               Elintarviketurvallisuusviranomainen totesi, että kun fiproniili-tehoainetta sisältäviä kasvinsuojeluaineita käytetään maissinsiementen käsittelyyn, mehiläisille aiheutuu suuri välitön riski. Elintarviketurvallisuusviranomainen totesi erityisesti mehiläisille aiheutuvan suuren välittömän riskin, joka johtuu pölystä. Useiden viljelykasvien osalta ei voitu myöskään sulkea pois sellaisten kohtuuttomien riskien mahdollisuutta, jotka johtuvat välittömistä tai kroonisista vaikutuksista yhdyskunnan säilymiseen ja kehittymiseen. Lisäksi elintarviketurvallisuusviranomainen totesi, että kustakin arvioidusta käyttötavasta puuttuu joitain tietoja, erityisesti siltä osin kuin on kyse mehiläisille aiheutuvista pitkän aikavälin riskeistä, jotka johtuvat pölylle altistumisesta, siitepölyssä ja medessä olevista jäämistä aiheutuvasta mahdollisesta altistumisesta ja mahdollisesta altistumisesta pisaroinnin kautta sekä altistumisesta jäämille jälkikasveissa, rikkakasveissa ja maaperässä.
            
         
               (7)
            
            
               Uuden tieteellisen ja teknisen tiedon perusteella komissio katsoo, että on viitteitä siitä, että fiproniilin jotkin hyväksytyt käyttötavat eivät täytä asetuksen (EY) N:o 1107/2009 4 artiklassa säädettyjä hyväksymisvaatimuksia siltä osin kuin on kyse vaikutuksesta mehiläisiin ja että mehiläisille aiheutuvaa suurta riskiä ei voida sulkea pois muutoin kuin asettamalla lisärajoituksia.
            
         
               (8)
            
            
               Komissio kehotti ilmoittajaa esittämään huomautuksensa.
            
         
               (9)
            
            
               Jäsenvaltiot ja komissio tarkastelivat elintarviketurvallisuusviranomaisen päätelmää elintarvikeketjua ja eläinten terveyttä käsittelevässä pysyvässä komiteassa, ja se sisällytettiin fiproniilia koskevaan tarkastelukertomukseen lisäyksenä 16 päivänä heinäkuuta 2013.
            
         
               (10)
            
            
               Komissio on tullut siihen johtopäätökseen, että mehiläisille aiheutuvaa suurta riskiä ei voida sulkea pois muutoin kuin asettamalla lisärajoituksia.
            
         
               (11)
            
            
               Vahvistetaan, että tehoaine fiproniili katsotaan hyväksytyksi asetuksen (EY) N:o 1107/2009 nojalla. Mehiläisten altistumisen minimoimiseksi on kuitenkin aiheellista rajoittaa fiproniilia sisältävien kasvinsuojeluaineiden käyttöä ja säätää erityisistä riskinhallintatoimenpiteistä mehiläisten suojelemiseksi. Erityisesti olisi fiproniilia sisältävien kasvinsuojeluaineiden käyttö rajoitettava kasvihuoneissa kylvettäväksi tarkoitettujen siementen käsittelyyn sekä sellaisten purjo-, kepa- ja salottisipulien ja kaalien (Brassica) siementen käsittelyyn, jotka on tarkoitus kylvää pellolle ja korjata ennen kukintaa. Viljelykasveja, jotka korjataan ennen kukintaa, ei pidetä houkuttelevina mehiläisille.
            
         
               (12)
            
            
               Mitä tulee fiproniilia koskeviin hakemuksiin, joille voidaan myöntää lupa täytäntöönpanoasetuksen (EU) N:o 540/2011 nojalla, on aiheellista edellyttää lisää vahvistavia tietoja.
            
         
               (13)
            
            
               Sen vuoksi täytäntöönpanoasetusta (EU) N:o 540/2011 olisi muutettava.
            
         
               (14)
            
            
               Mehiläisille on havaittu aiheutuvan riskejä käsitellyistä siemenistä etenkin niiden altistuessa pölyn kautta, kun on kyse käytöstä maississa. Kun otetaan huomioon käsiteltyjen siementen käyttöön liittyvät riskit, fiproniilia sisältävillä kasvinsuojeluaineilla käsiteltyjen siementen käyttö ja markkinoille saattaminen olisi kiellettävä lukuun ottamatta kasvihuoneissa kylvettäviä siemeniä ja sellaisten purjo-, kepa- ja salottisipulien ja kaalien (Brassica) siemenien käsittelyä, jotka kylvetään pellolle ja korjataan ennen kukintaa. Odotettaessa puuttuvien tietojen toimittamista käsiteltyjen auringonkukansiementen käytöstä, on aiheellista soveltaa samanlaisia toimenpiteitä kuin maissin kohdalla.
            
         
               (15)
            
            
               Jäsenvaltioille tulisi antaa aikaa fiproniilia sisältävien kasvinsuojeluaineiden lupien peruuttamiseen.
            
         
               (16)
            
            
               Jos jäsenvaltiot myöntävät asetuksen (EY) N:o 1107/2009 46 artiklan mukaisesti siirtymäajan fiproniilia sisältävien kasvinsuojeluaineiden osalta, tämän siirtymäajan olisi päätyttävä viimeistään 28 päivänä helmikuuta 2014. Näin ollen käsiteltyjen siementen markkinoille saattamista koskevaa kieltoa olisi sovellettava 1 päivästä maaliskuuta 2014, jotta annetaan siirtymäaika.
            
         
               (17)
            
            
               Komissio ryhtyy kahden vuoden kuluessa tämän asetuksen voimaantulopäivästä tarkastelemaan saamiaan uusia tieteellisiä tietoja, mukaan luettuna uudet tutkimukset sekä hakijoiden toimittamat tiedot uusista tuotemuodoista.
            
         
               (18)
            
            
               Asetuksen (EY) N:o 1107/2009 36 artiklan 3 kohdassa säädetään, että jäsenvaltiot voivat tietyin edellytyksin ottaa käyttöön muita riskinhallintatoimenpiteitä tai rajoituksia, jotka koskevat fiproniilia sisältävien kasvinsuojeluaineiden markkinoille saattamista tai käyttöä. Fiproniilia sisältävillä kasvinsuojeluaineilla käsiteltyjen siementen markkinoille saattamisesta ja käytöstä säädetään asetuksessa (EY) N:o 1107/2009, että jäsenvaltiot voivat toteuttaa asetuksen 71 artiklan mukaisia kiireellisiä toimenpiteitä.
            
         
               (19)
            
            
               Fiproniilia sisältävillä kasvinsuojeluaineilla käsiteltyjä siemeniä, joihin sovelletaan tämän asetuksen 1 artiklassa tarkoitettuja rajoituksia, voidaan käyttää tutkimus- tai kehitystarkoituksiin suoritettavissa kokeissa tai testeissä asetuksen (EY) N:o 1107/2009 54 artiklan mukaisesti.
            
         
               (20)
            
            
               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Täytäntöönpanosetuksen (EU) N:o 540/2011 muuttaminen
   Muutetaan täytäntöönpanoasetuksen (EU) N:o 540/2011 liite tämän asetuksen liitteen mukaisesti.
   2 artikla
   Käsiteltyjen siementen markkinoillesaattamiskielto
   Viljelykasvien siemeniä, jotka on käsitelty fiproniilia sisältävillä kasvinsuojeluaineilla, ei saa käyttää tai saattaa markkinoille, lukuun ottamatta kasvihuoneissa kylvettäväksi tarkoitettuja siemeniä sekä sellaisia purjo-, kepa- ja salottisipulien ja kaalien (Brassica) siemeniä, jotka on tarkoitus kylvää pellolle ja korjata ennen kukintaa.
   3 artikla
   Siirtymätoimenpiteet
   Jäsenvaltioiden on asetuksen (EY) N:o 1107/2009 mukaisesti tarvittaessa muutettava tai peruutettava viimeistään 31 päivänä joulukuuta 2013 sellaisia kasvinsuojeluaineita koskevat voimassa olevat luvat, jotka sisältävät fiproniilia tehoaineena.
   4 artikla
   Siirtymäaika
   Jäsenvaltioiden asetuksen (EY) N:o 1107/2009 46 artiklan mukaisesti myöntämän siirtymäajan on oltava mahdollisimman lyhyt ja päätyttävä viimeistään 28 päivänä helmikuuta 2014.
   5 artikla
   Voimaantulo
   Tämä asetus tulee voimaan ja sitä sovelletaan seuraavana päivänä sen jälkeen, kun se on julkaistu Euroopan unionin virallisessa lehdessä.
   Sen 2 artiklaa sovelletaan kuitenkin 1 päivästä maaliskuuta 2014.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 14 päivänä elokuuta 2013.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 309, 24.11.2009, s. 1.
   
      (2)  EYVL L 230, 19.8.1991, s. 1.
   
      (3)  EUVL L 214, 17.8.2007, s. 3.
   
      (4)  EUVL L 65, 13.3.2010, s. 27.
   
      (5)  EUVL L 153, 11.6.2011, s. 1.
   
      (6)  European Food Safety Authority; Conclusion on the peer review of the pesticide risk assessment for bees for the active substance fipronil. EFSA Journal 2013;11(5):3158. [51 pp.] doi:10.2903/j.efsa.2013.3158. Saatavilla verkossa osoitteessa www.efsa.europa.eu/efsajournal.
   
      LIITE
      
         Täytäntöönpanoasetuksen (EU) N:o 540/2011 liitteen muuttaminen
      
      Korvataan sarake ”Erityiset säännökset” täytäntöönpanoasetuksen (EU) N:o 540/2011 liitteessä olevassa A osassa olevalla rivillä 157, ”fiproniili”, seuraavasti:
      
         ”A   OSA
         Lupa voidaan myöntää ainoastaan hyönteisten torjunta-aineena käyttöä varten siementen käsittelyyn. Lupa voidaan myöntää ainoastaan käyttöön siemenillä, jotka on tarkoitettu kasvihuoneissa kylvettäväksi, sekä sellaisilla purjo-, kepa- ja salottisipulien ja kaalien (Brassica) siemenillä, jotka on tarkoitus kylvää pellolle ja korjata ennen kukintaa.
         B   OSA
         Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon elintarvikeketjua ja eläinten terveyttä käsittelevässä pysyvässä komiteassa 15. maaliskuuta 2007 valmistuneen fiproniilia koskevan tarkastelukertomuksen päätelmät ja erityisesti sen lisäykset I ja II sekä elintarvikeketjua ja eläinten terveyttä käsittelevässä pysyvässä komiteassa 16. heinäkuuta 2013 valmistuneen fiproniilia koskevan tarkastelukertomuksen lisäyksen päätelmät.
         Tässä kokonaisarvioinnissa jäsenvaltioiden on kiinnitettävä erityistä huomiota seuraaviin:
         
                     a)
                  
                  
                     kaupan pidettävien tuotteiden pakkaamiseen siten, että vältetään huolta aiheuttavien valohajoamistuotteiden syntyminen;
                  
               
                     b)
                  
                  
                     pohjaveden saastumismahdollisuuteen, erityisesti lähtöainetta pysyvämpien metaboliittien vuoksi, jos tehoainetta käytetään alueilla, joilla on herkkä maaperä ja/tai epäsuotuisat ilmasto-olot;
                  
               
                     c)
                  
                  
                     siemeniä syövien lintujen sekä nisäkkäiden, vesieliöiden, muiden kuin kohdelajina olevien niveljalkaisten ja mehiläisten suojeluun.
                  
               Jäsenvaltioiden on myös varmistettava, että:
         
                     a)
                  
                  
                     siementen peittaus suoritetaan ainoastaan ammattimaisissa siementenkäsittelylaitoksissa; laitoksissa on käytettävä parasta käytettävissä olevaa tekniikkaa sen varmistamiseksi, että pölyn vapautuminen tuotteen siemeniin lisäämisen, varastoinnin ja kuljetuksen aikana minimoidaan;
                  
               
                     b)
                  
                  
                     käytetään asianmukaisia kylvökoneita sen varmistamiseksi, että tuote sekoittuu hyvin maaperään ja että läikkyminen ja pölyn vapautuminen minimoidaan käytön aikana;
                  
               
                     c)
                  
                  
                     käsiteltyjen siementen merkinnöissä mainitaan, että siemenet on käsitelty fiproniililla, ja esitetään luvassa edellytetyt riskinhallintatoimenpiteet;
                  
               
                     d)
                  
                  
                     otetaan käyttöön seurantaohjelmia, joilla varmennetaan tarpeen mukaan mehiläisten todellinen altistuminen fiproniilille alueilla, joita mehiläiset käyttävät laajalti ravinnon keräämiseen tai joita mehiläistenhoitajat käyttävät.
                  
               Käyttöehtoihin on tarvittaessa sisällyttävä riskinhallintatoimenpiteitä.
         Ilmoittajan on toimitettava vahvistavat tiedot seuraavista:
         
                     a)
                  
                  
                     riski muille pölyttäjille kuin mehiläisille;
                  
               
                     b)
                  
                  
                     välitön ja pitkän aikavälin riski yhdyskunnan säilymiselle ja kehittymiselle sekä kasvi- ja maaperämetaboliiteista mehiläisten jälkeläisille aiheutuva riski, lukuun ottamatta maaperässä fotolyysin seurauksena muodostuvia metaboliitteja;
                  
               
                     c)
                  
                  
                     mahdollinen altistuminen kylvön aikana syntyvälle pölylle sekä välitön ja pitkän aikavälin riski yhdyskunnan säilymiselle ja kehittymiselle sekä riski mehiläisten jälkeläisille tilanteissa, joissa mehiläiset keräävät ravintoa pölylle altistuvasta kasvillisuudesta;
                  
               
                     d)
                  
                  
                     välitön ja pitkän aikavälin riski yhdyskunnan säilymiselle ja kehittymiselle sekä hyönteisten mesikasteen ravinnoksi keräämisestä aiheutuva riski mehiläisten jälkeläisille;
                  
               
                     e)
                  
                  
                     mahdollinen pisarointialtistus sekä välitön ja pitkän aikavälin riski yhdyskunnan säilymiselle ja kehittymiselle sekä riski mehiläisten jälkeläisille;
                  
               
                     f)
                  
                  
                     mahdollinen altistuminen medessä ja siitepölyssä, mesikasteessa ja pelloilla esiintyvien jälkikasvien tai rikkakasvien pisaroinnissa oleville jäämille, mukaan luettuna hitaasti hajoavat maaperän metaboliitit (RPA 200766, MB 46136 ja MB 45950).
                  
               Ilmoittajan on toimitettava nämä tiedot komissiolle, jäsenvaltioille ja elintarviketurvallisuusviranomaiselle viimeistään 30. maaliskuuta 2015.”